google/wiki40b huggingface dataset:
הדוויג סופיה משוודיה

ביוגרפיה

הדוויג סופיה נולדה ב-26 ביוני 1681 בטירת שלושת הכתרים, סטוקהולם, לקרל האחד עשר, מלך שוודיה ולאולריקה אלאונורה, נסיכת דנמרק, בתם של פרדריק השלישי, מלך דנמרק וסופיה אמליה מבראונשווייג-לינבורג. הדוויג סופיה גודלה על ידי סבתה הדוויג אלאונורה מהולשטיין-גוטורפ, והושפעה ממנה רבות וטיפחה בעקבות כך דעות אנטי-דניות.
בשנת 1697 היה מדובר שהדוויג סופיה תתחתן עם קרל, נסיך דנמרק ואחיה קרל השנים עשר, מלך שוודיה יתחתן עם סופיה הדוויג, נסיכת דנמרק, אולם הנישואים לא יצאו אל הפועל, וב-12 במאי 1698 התחתנה עם פרידריך הרביעי, דוכס הולשטיין-גוטורפ. הנישואים ביניהם לא היו מוצלחים, בעקבות חייו המופרעים של פרידריך, ונולד להם רק בן אחד קרל פרידריך, דוכס הולשטיין-גוטורפ. בשנת 1699 עברו בני הזוג לשוודיה, שם השתתפו במסיבות רבות ובנשפים שנערכו שלכבודם. בשנת 1700 פרצה מלחמת הצפון הגדולה, ובעקבות כך נותרו הזוג בשוודיה.
בשנת 1702 מת בעלה פרידריך הרביעי, דוכס הולשטיין-גוטורפ, ובנה קרל פרידריך, דוכס הולשטיין-גוטורפ ירש את נחלותיו ותאריו, תוך שהדוויג סופיה שימשה כעוצרת הדוכסות יחד עם גיסה כריסטיאן אוגוסט מהולשטיין-גוטורפ, נסיך אויטין. לאחר מות בעלה עלתה הצעה שהדוויג סופיה תתחתן עם גאורג, נסיך הכתר של הנובר, אולם ההצעה לא יצאה לבסוף אל הפועל. הדוויג סופיה ניסתה בכל יכולתה לדאוג לכך שבנה יהיה יורש העצר של שוודיה, ויירש את אחיה לאחר מותו, ונעזרה במפלגת הולשטיין לשם כך.
ב-22 בדצמבר 1708 מתה הדוויג סופיה מאבעבועות שחורות, וכששמע על כך אחיה קרל השנים עשר, מלך שוודיה הוא פרץ בבכי. בשנת 1718 מת אחיה קרל השנים עשר, מלך שוודיה, אולם אחותה אולריקה אלאונורה, מלכת שוודיה ירשה אותו, וגברה על בנה קרל פרידריך, דוכס הולשטיין-גוטורפ במאבק הירושה.
טומב ריידר (סדרת משחקים)

טומב ריידר (באנגלית: Tomb Raider, בתרגום לעברית: "שודדת הקברים") היא סדרת משחקי פעולה אשר מתמקדים בהרפתקאותיה של ארכאולוגית בריטית בדיונית בשם לארה קרופט. מאז צאת המשחק המקורי בסדרה בשנת 1996, הסדרה התפתחה לזיכיון רווחי ומיוחס של ספרי קומיקס, נובלות ספרותיות, סרטוני אנימציה קצרים וסרטי קולנוע ודמותה של לארה הפכה לאייקון תרבותי בתעשיית משחקי הווידאו. 
ששת המשחקים הראשונים פותחו על ידי חברת Core Design, כאשר שלושת המשחקים האחרונים פותחו על ידי חברת Crystal Dynamics. עד 2010 כל המשחקים יצאו לאור על ידי חברת Eidos Interactive אשר מחזיקה בזכיון של הסדרה ושל הדמויות המאכלסות אותה ואילו המשחק החדש TOMB RAIDER 2013 יצא לאור על ידי חברת Square Enix (אשר קנתה את חברת Eidos Interactive). עד היום הופקו שני סרטי קולנוע באורך מלא אשר מבוססים על עלילותיה של לארה קרופט - "טומב ריידר" (2001) ו"טומב ריידר 2: סוד החיים" (2003) בהם כיכבה השחקנית האמריקאית אנג'לינה ג'ולי בתפקיד לארה קרופט. 
בשנת 2006 הכיר ספר השיאים של גינס בלארה קרופט כ"גיבורת משחקי המחשב המצליחה ביותר בעולם".

עולם טומב ריידר

המשחקים מציגים עולם תלת ממדי המאוכלס בקברים עתיקים, קטקומבות תת-קרקעיות, ג'ונגלים עבותים של בני המאיה ומקומות נוספים אליהם מגיעה גיבורת המשחקים, לארה קרופט. ממשק המשחקים הוא בגוף שלישי, וברשות לארה מגוון כלי נשק העומדים לרשותה, כאשר הנשק המזוהה ביותר עם הדמות הם צמד אקדחים הנצמדים לירכיה. לארה מרבה להיתקל בחיות טרף המאכלסות את האזורים הטרופיים בהם היא מבקרת.
אמדאו אבוגדרו

ביוגרפיה

אמדאו קרלו אבוגדרו נולד בטורינו, למשפחת אצולה מפיימונטה, איטליה.
אביו, פיליפו אבוגדרו, היה משפטן ידוע וסנטור של ממלכת סרדיניה. אמו הייתה אנה מריה ורצ'לונה מן העיר ביילה בפיימונטה.
אבוגדרו הצטיין בלימודים.
הוא סיים תואר במשפט קאנוני בגיל 21, ובעקבות אביו, החל לעסוק במקצוע. זמן קצר לאחר מכן הוא הקדיש את עצמו לענפי הפיזיקה, הכימיה והמתמטיקה ולקח בטורינו שיעורים פרטיים בתחומים אלה, במיוחד אצל הכומר והמדען אנטוניו ואסאלי אאנדי (1825–1861). אצל ובשנת 1809 החל ללמד אותם בבית ספר תיכון בוורצ׳לי, המקום שבו משפחתו התגוררה.
בשנת 1810 פרסם מאמר הנקרא ״חיבור בנושא קביעת המסות היחסיות של מולקולות פשוטות של הגופים והיחסים שלפיהם הן מתחברות בתרכובות״ (Essai d'une manière de déterminer les masses relatives des molécules élémentaires des corps, et les proportions selon lesquelles elles entrent dans ces combinaisons), שהכיל את השערת אבוגדרו. אבוגדרו הגיש את מאמרו לז׳ורנל צרפתי העוסק בפיזיקה וכימיה.
בשנת 1820 הפך לפרופסור לפיזיקה באוניברסיטת טורינו.
מעט ידוע על חייו האישיים של אבוגדרו. הוא נישא לפליצ'יטה מאצה והיה אב לשישה ילדים.
לכבוד תרומתו הנרחבת של אבוגדרו לתאורית המולקולה, מספר המולקולות במול אחד נקרא ״מספר אבוגדרו״ או ״קבוע אבוגדרו״, ומסומן באות NA. המספר בקירוב הוא ‎6.02214179×10²³‎. מספר אבוגדרו משמש לחישוב תוצאותיהן של תגובות כימיות. הוא מאפשר לכימאים לקבוע כמויות של תוצרים בתגובה נתונה, במידת דיוק רבה.

הישגיו

בשנת 1811 פרסם אבוגדרו את "הנחת אבוגדרו" (היום: חוק אבוגדרו), שבה הוא טען כי נפחים שווים של גזים בתנאי לחץ וטמפרטורה שווים מכילים מספר שווה של מולקולות.
אבוגדרו פיתח את השערתו לאחר שלואי ז'וזף גה-ליסאק פרסם בשנת 1808 חוק משלו על נפחים. הבעיה שהצליח לפתור אבוגדרו הייתה נעוצה בבלבול ששרר בזמנו אודות אטומים ומולקולות. אחת מתרומותיו החשובות ביותר הייתה ההבחנה המוחלטת שעשה ביניהם, כאשר הכריז כי גזים מורכבים ממולקולות, והמולקולות הללו מורכבות מאטומים. זו הייתה השערה שמדענים רבים, כמו ג'ון דלטון, לא העלו על דעתם. אבוגדרו לא השתמש במילה ״אטום״, כיוון שלא ראה הבדל בין המונחים ״אטום״ ו״מולקולה״. הוא האמין כי קיימים שלושה סוגים של ״מולקולות״, לרבות מולקולות בסיסיות (אטומים).
אבוגדרו הוא שטבע את המונח "מולקולה".

הקהילה המדעית

במשך שנים רבות התעלמו מדעני התקופה מחוק אבוגדרו. שלוש שנים לאחר ממצאיו, הגיע לאותן התוצאות המדען אנדרה מרי אמפר, על ידי שימוש בשיטה אחרת. עם זאת, גם הוא זכה ליחס אדיש כלפי התאוריה שלו.
רק לאחר מחקרים בכימיה אורגנית היה אפשרי להדגים את חוק אבוגדרו, שהסביר מדוע כמויות שוות של מולקולות גז הן בעלות נפח שווה.
רק בשנת 1858 שילב הכימאי האיטלקי סטניסלאו קניצרו את החוק בתאוריה הכימית שהתקין.
כאשר ניפטר בשנת 1856,שום עתון לא מצא מקום לייחד את הדיבור על גאון זה. וכשגילו את פסלו ביום השנה למותו,לא נכח בטקס אף כימאי אחד.רק שניים מתלמידיו-רופאים-הזכירוהו לטובה.
אנטל

הלאמת החברה

נשיא בוליביה, אוו מוראלס הלאים את החברה בשנת 2008,כחלק מגל ההלאמות ששיקף את המדיניות הסוציאליסטית של מוראלס. מאז 2008 עד 2017 ,שוויה של החברה גדל פי 3, מ-3.1 מיליארד דולר ל-9.3 מיליארד דולר.
תעריפי השירות הוזלו בצורה משמעותית מאז שהולאמה החברה, למשל: התעריף לדקת שיחה ירד מ-1.8 דולר לדקה ב-2008 ל-0.67 דולר לדקה ב-2017. מחיר הגלישה באינטרנט ירד מ-97.5 דולר ב-2008 ל-10.5 דולר ב-2017.
מיכאל כהן

מיכאל יוסף כהן (נולד בשנת 1940, באנגליה) הוא היסטוריון ופרופסור אמריטוס להיסטוריה מאוניברסיטת בר-אילן, שם הופקד על הקתדרה על-שם לזרוס פיליפס.

ביוגרפיה

כהן למד לתואר ראשון באוניברסיטת לונדון בהיסטוריה אותו סיים בהצטיינות ב-1969. הוא סיים את לימודי הדוקטורט בית הספר לכלכלה של לונדון בהנחיית פרופסור אלי כדורי ב-1971. עבודתו לדוקטורט הייתה בנושא "מדיניות בריטית ופוליטיקה בארץ ישראל 1939-1936". הוא שימש כפרופסור אורח באוניברסיטת דיוק, באוניברסיטת מרילנד, אוניברסיטת בריטיש קולומביה, אוניברסיטת קרוליינה הצפונית בצ'אפל היל ובבית הספר לכלכלה של לונדון. ב-1998 שהה כעמית מחקר במכון למחקר מתקדם. 
תחומי מחקרו הם ההיסטוריה של המנדט הבריטי, הקמת המדינה ומאבק המעצמות במזרח התיכון בזמן המלחמה הקרה, מדיניות המעצמות כלפי ארץ-ישראל, מדינת ישראל והמזרח התיכון במאה ה-20, יחסם של טרומן וצ'רצ'יל ליהודים ולציונות, ההיסטוריה המודרנית של אנגליה, התהוות הפרלמנט האנגלי והמהפכה התעשייתית.
על פי מחקריו, שלושה גורמים עיקריים השפיעו על הבריטים לעזוב את ארץ ישראל: לחץ אמריקאי, ערעור השלטון בארץ ישראל עצמה, והתגברות ההעפלה.
ספרו "תוכניות המגירה למלחמת עולם שלישית" בהוצאת משרד הביטחון, מתאר את תוכניות-המגירה של בעלות-הברית לזירת המזרח-התיכון למקרה של עימות עם ברית-המועצות בעשור שלאחר מלחמת-העולם השנייה.
נבו יריחו

סימני זיהוי ומאפיינים

גודלו של פרט בוגר עד 13 סנטימטרים (5.1 אינץ') והוא גדול יחסית לעקרב. צבעו חום כהה עד בהיר, והרגליים בהירות מיתר הגוף. 
צבתותיו של נבו יריחו עבות, אך לא כמו אלו של העבידים. אצלו הצבת מוארכת ומצולעת יותר. סימן הזיהוי של הנבו לעומת העביד - צבתות מוארכות ומצולעות, וגבשושית קטנה, מעין נקודה בולטת בשלפוחית הארס, מעט לפני העוקץ.

עקיצה

עקיצתו אינה מסכנת חיים, אך יש מעטים הסוברים שעקיצה מפרט בוגר שכזה (13 ס"מ) עלולה לגרום לנמק, או להרס פעולת המפרק, במידה ועקץ בין פרקי האצבעות. למרות זאת, במקרה של עקיצת עקרב (כולל ממין זה) יש לפנות לקבלת טיפול רפואי.
לעקרב זה מזג לא חם במיוחד, כמובן תלוי בפרט, אך הם נוטים להיות רגועים עד גבול המתגוננים בדרך כלל. עקיצה מעקרב זה אינה כואבת. בשל גודלו המרשים, נגישותו, מזגו הנוח וצורתו הכוללת, עקרב זה משמש לעיתים חובבי טבע בתצפיות ועבודות גמר על אורח חייו של העקרב.

תפוצה

תפוצתו של נבו יריחו משתרעת על כל שטחה של ארץ ישראל, למעט שטחי חול. שטחים בהם נפוץ הנבו יריחו הם רבים יותר מאזורי תפוצת העקצן הצהוב. עם זאת, מספרם של העקצנים הצהובים גבוה בהרבה ממספר פרטי הנבו יריחו.

מקור השם

החוקר שתיעד אותו, מצא עקרב זה בפעם הראשונה בהר נבו, הנמצא באזור יריחו. כך נוצר שמו המדעי - Nebo hierichonticus. השם העברי הוא תרגום של שמו המדעי - נבו יריחו.

בתרבות

על פי הצבעה שנערכה בספטמבר 2018 באתר ynet, נבו יריחו הוא העקרב הלאומי של ישראל
התפלגות בטא

בתורת ההסתברות ובסטטיסטיקה, התפלגות בטא היא משפחה של התפלגויות רציפות, המוגדרות על הקטע [0,1] ובעלות שני פרמטרים המשפיעים על צורת ההתפלגות: α ו-β. קבוע הנרמול של פונקציית צפיפות ההסתברות הוא פונקציית בטא של הפרמטרים, ומכאן שמה של ההתפלגות.
להתפלגות בטא תפקידים רבים בבחינת התנהגות של משתנים מקריים המוגבלים למרווחים סופיים בדיסציפלינות רבות.
קלייר גוס

ביוגרפיה

גוס נולדה באדינבורו, וגדלה בדרסינגהם שבאנגליה, שם היה אביה רופא כללי. יש לה אחות, קרוליין, ואח, דנקן, שניהם מבוגרים ממנה. היא בוגרת בית הספר "אקדמיית איטליה קונטי לאמנויות הבמה".
בין התפקידים הראשונים של גוס בתיאטרון היו במחזה "Addicted to Love" ובמחזה "Hitting Home" יחד עם קולין טארנט  בתיאטרון "Man in the Moon". את המחזה כתב ג'יימס וולף וביים דייב גיליס. היא גם הופיעה בפרסומות עבור חברת "Impulse" .
גוס זכתה להכרה בבריטניה בסוף שנות התשעים כשהופיעה בתפקיד האחות טינה סיברוק בסדרה הרפואית "חדר מיון". מאוגוסט 2008 החליפה את ג'יליאן טיילפורת' בסדרה "The Bill" של רשת ITV, והחלה לשחק בתפקיד המפקחת רייצ'ל וסטון. בין השנים 2000 ו-2004 שיחקה בתפקיד מל סילבר בסדרת המשטרה "להעיר את המתים".
ב-2011 הופיעה בדרמה "Exile" של BBC1 יחד עם ג'ון סים, וב-2015 שיחקה בעונה הרביעית של הסדרה "Death in Paradise". עוד ב-2015 הופיעה בתפקיד הראשי בסדרת הדרמה "חוקרת מקרי המוות" של BBC Birmingham.

חיים אישיים

במשך כמה שנים יצאה גוס עם השחקן ג'ונתן קריגן ששיחק לצדה בסדרה "חדר מיון". ב-28 בדצמבר 2007 התחתנה עם קרייג וודרו, אותו פגשה בפגישה עיוורת. לבני הזוג יש שני ילדים.
סבטלנה איוואנובה

ביוגרפיה

סבטלנה איוואנובה נולדה במוסקבה, רוסיה להורים מהנדסים במקצועם. היא למדה בבית הספר לפיזיקה ומתמטיקה, ומגיל 14 החלה לעסוק במשחק במסגרת התיאטרון המקומי.
מוטי מורל

ביוגרפיה

מורל החל את דרכו המקצועית ב-1975 כקופירייטר ומנהל קריאטיבי במשרדי פרסום. בין הלקוחות בהם טיפל היו הבנק הבינלאומי הראשון, הבורסה לתכשיטים, ארגון "חוקה לישראל", מפעלי הבירה, אסם, בנק הפועלים וטמפו. במסגרת עבודתו עבור "טמפו" טבע מורל את הסיסמה "דור הג'ינס שותה קווינס" שהפכה לאחת הסיסמאות המוכרות בישראל (אך שיווק המשקה שפרסמה נכשל). הוא גם טבע את המושג "המרכז הבריאותי" למזרני עמינח.
בשנת 1985 הקים את חברת "מורל פרסומאים" לפרסום עסקי, ובנוסף ניהל שורה של מערכות בחירות לכנסת. מורל היה חלק מצוות הבחירות לכנסת השתים עשרה של הליכוד בשנת 1988, קופירייטר ראשי במערכת הבחירות לכנסת השלוש עשרה של יצחק רבין בשנת 1992 (עם הססמה "ישראל מחכה לרבין"), מנהל הקמפיין במערכת הבחירות של בנימין נתניהו ב-1996 ("פרס יחלק את ירושלים"), ושל מפלגת ישראל בעליה בבחירות לכנסת בשנת 1999 (עם הססמה "נאש קונטרול").
אחד ההישגים הגדולים של מורל הוא ניצחונו של בנימין נתניהו בבחירות 1996 מול שמעון פרס. בתחילה פיגר נתניהו בסקרים בפער של כ-20% (גם בגלל השפעת רצח רבין), ונראה היה כי הניצחון של פרס מובטח. הסלוגן "פרס יחלק את ירושלים" שהגה מורל סייע לניצחונו של נתניהו.
מורל ניהל קמפיינים גם במערכות הבחירות לרשויות המקומיות בישראל, בין השאר לרון חולדאי בתל אביב, מאיר יצחק הלוי באילת, זאב בילסקי ברעננה, רוביק דנילוביץ' בבאר שבע וגבי ללוש בדימונה.
בשנת 1998 הקים את חברת יחסי הציבור והאסטרטגיה "מורל תקשורת" ובין הלקוחות בהם טיפל היו ויאוליה (ישראל), עיריית תל אביב, עיריית אשדוד, משרד האוצר, משרד התיירות, משרד החוץ, משרד ראש הממשלה, צה"ל, ועד השופטים, התאחדות מלונות ים המלח, הקרן לרווחת ניצולי השואה, ועד עובדי חברת החשמל, ועד עובדי בזק, פורום המכללות הטכנולוגיות והתאחדות בוני הארץ (התאחדות הקבלנים).
מורל ניהל שורה של קמפיינים ומאבקים, בהם: שביתת הרופאים בשנת 2000, מאבק ניצולי השואה (2007), מאבק להקמת בית חולים באשדוד (2008), מאבק ארגון נכי צה"ל (2009), מאבק להקמת גדר הגבול ישראל-מצרים לעצירת ההסתננות מאפריקה לישראל (2010), מאבק עובדי חיפה כימיקלים להשוואת תנאי העבודה הבין דוריים (2011), מאבק נגד מכירת כי"ל לחברת "פוטאש ססקצ'ואן" הקנדית (2013), מאבק התסריטאים והבמאים של תל"י (2014) ומאבק נגד ויתור המדינה על "מניית הזהב" בצים (2014).
בשנת 2007 קיבל כשותף למשרדו את רונן צור, וב-2016 מכר צור את חלקו למורל, בעקבות סכסוך בין השניים.
ב-2016 החל לעבוד עבור ראש האופוזיציה, יצחק הרצוג, בפרסום ויחסי ציבור לתוכניתו המדינית.
במרץ 2016 קבע בית המשפט העליון כי מורל פעל כיועץ תקשורת לארבע נשים, שקשרו קשר "לתפור" תיק אונס לעו"ד אורי דניאל שהיה בסכסוך עם חלק מהנשים. על רקע זה הופסק שיתוף הפעולה שלו עם יצחק הרצוג.
בשנותיו האחרונות קיבל תואר ראשון במשפטים מהקריה האקדמית אונו והתמחה במשרד עורכי דין גלעד שר ושות'.
ב-17 באפריל 2018 נהרג בתאונת דרכים בתל אביב, בעת שרכב על אופניים חשמליים. הותיר אחריו ילד מנישואיו לאילנה מורל, שני ילדים מבת זוגו השנייה אורנה מורל, ותינוקת בת שנה מבת זוגו השלישית זהר נבות
ג'ק דז'ונט

חייו ויצירתו

ג'ק דז'ונט נולד בשיקגו ולמד תיפוף ופסנתר. בתחילת דרכו ניגן עם הפסנתרן קית' ג'ארט בלהקתו של צ'ארלס לויד. ב-1968, בפסטיבל הג'אז במונטרה, ניגן עם ביל אוונס בקונצרט שהקלטתו זכתה בפרס הגראמי לאותה שנה לאלבום ג'אז אינסטרומנטלי. משנת 1969 ועד 1972 ניגן עם הרבי הנקוק (פסנתר) ורון קרטר (קונטרבס) בלהקתו של מיילס דייוויס, בין היתר הקליט עם הרכב זה את התקליט Bitches Brew. בשנות ה-70 הקליט במספר חברות תקליטים שהבולטת בהן היא ECM, בה שימש גם כנגן אולפן. בנוסף הקליט בבלו נוט, פרסטיג' ו-MCA Records.
דז'ונט נודע בכושר האלתור שלו ובשילוב שהוא עושה בין מרכיבי ג'אז חופשי ומקצבי רית'ם אנד בלוז. לרוב הוא מתופף ולעיתים משלב קטעי נגינה בפסנתר.
מאז שנות השבעים הוביל דז'ונט מספר הרכבים. בהם: קומפוסט, הרכב ג'אז-רוק עם שני מתופפים, כיוונים (Directions) עם ג'ון אברקרומבי בגיטרה ואחרים, כיוונים חדשים (New Directions) עם אברקרומבי, לסטר בוי (חצוצרה) ואדי גומז (בס), Gateway עם אברקרומבי ודייב הולנד ועוד.
מאז 1980 הוא חבר בשלישיית הסטנדרטים של קית' ג'ארט עם ג'ארט בפסנתר וגרי פיקוק בבס והוציא עמם מספר תקליטים רבי-מכר.
מאז 2003 הוא חבר שלישיית "Trio Beyond" עם ג'ון סקופילד בגיטרה ולארי גולדינגס באורגן חשמלי ושלישיית ברוס הורנסבי, עמה זכה ב-2009 בפרס גראמי עבור האלבום "Peace Time".
חורבת ממלח

חורבת ממלח (ח'רבת ממליא במקור) הוא אתר ארכאולוגי במזרח הגליל התחתון, בו נתגלו שרידי יישוב יהודי מתקופת התלמוד ובית כנסת קדום.
החורבה ממוקמת על גבעה ברום של כ-120 מטרים מעל פני הים, בסמוך ממערב לכביש 65, כשני ק"מ מצפון מזרח ליישוב מסד וכשני ק"מ מדרום מזרח ליישוב טפחות.
הוצע לזהות את החורבה עם היישוב מלחיא הנזכר בתלמוד, וכן עם היישוב ממלח או ממליח הנזכר אצל אלעזר הקליר ובכתבי הגניזה הקהירית כמקום מושבה של משמרת הכהונה חזיר.
בחורבה נתגלו שרידי בית כנסת קדום ומערכת של מחילות מסתור, שלידה בור מים מטויח. באתר בית הכנסת, שחזיתו פונה דרומה לעבר ירושלים, אותרו שרידים ארכיטקטוניים המאפיינים בתי כנסת באזור, ובהם אבני גזית, מזוזות מעוטרות, משקופים ועמודים.

לקריאה נוספת

א' שילר, אריאל: כתב עת לידיעת ארץ ישראל, גיליון 52 - בתי כנסת בגליל ובגולן, תשמ"ז-1987, עמ' 49-47.
ג'ניפר לי

ביוגרפיה

ג'ניפר לי נולדה ב-1971 ללינדה לי וסבריו רבאקי וגדלה במזרח פרובידנס, רוד איילנד. היא סיימה את לימודיה באוניברסיטת ניו המפשייר ונסעה לניו יורק על מנת לעבוד כגרפיקאית בהוצאה לאור. בגיל 30 היא החלה ללמוד באוניברסיטת קולומביה וקיבלה את התואר השני שלה באמנות סרטים. 
לאחר סיום לימודיה הצטרפה אל פיל ג'ונסטון לכתיבת תסריט הסרט "ראלף ההורס". לאחר הצלחת "ראלף ההורס" נשכרה לכתוב ולביים את הסרט "לשבור את הקרח". ב-2014 נודע כי תעבד תסריט לסרט על פי הספר קמט בזמן, "קמט בזמן".
ב-20 ביוני 2018 מונתה לי למנכ"לית של חברת אולפני ההנפשה של וולט דיסני עקב פרישתו של ג'ון לאסיטר.

חיים אישיים

ב-1999 נישאה לי לרוברט ג'וזף מון, ב-2003 נולדה בִּתָּם, מאוחר יותר התגרשו השניים.
קיש

קיש (בצרפתית: Quiche) הוא מאפה עגול פתוח, מלוח, המבוסס על ירקות או על גבינות, המורכב מתחתית בצק פריך, ועליה מלית מתערובת של ביצים, שמנת וירק, גבינות או פיסות בשר. בדרך כלל, התחתית נאפית לפני שהמרכיבים האחרים נוספים לתקופת אפייה נוספת. למרות שהקיש הוא מאפה פתוח (כלומר, ללא תוספת בצק המכסה אותו), לעיתים נוספות פרוסות עגבנייה או רצועות בצק כקישוט מעל התערובת. למרות שלעיתים קיש נאכל חם, הוא בדרך כלל נאכל קר, ונחשב במטבח הצרפתי לחלק ממרכיבי סל הפיקניק הקיצי.
מקורו של הקיש הוא ממטבח חבל לורן בצרפת (על גבול גרמניה) ויש המחשיבים אותו כסוג של טארט מלוח.
"קיש לורן" המקורי הוא פאי פתוח ממולא ביצה, רפרפת ובייקון מעושן. גבינה נוספה רק מאוחר יותר למתכון. תוספת של בצלים תהפוך את המאפה ל"קיש אלזסי".
ונדי ריצ'רד

קריירה

ונדי ריצ'רד נולדה בשם ונדי אמרטון במידלסברו שבצפון מזרח אנגליה. היא למדה בפנימייה הפרטית Royal Masonic School שבפאתי לונדון, ומאוחר יותר למדה משחק באקדמיית איטליה קונטי שבלונדון.
ריצ'רד קיבלה תפקיד טלוויזיוני ראשון ב-1961, וב-1962 ליוותה את מייק סארני בשירו "Come Outside", שהגיע למקום הראשון בטבלת המכירות של הסינגלים בבריטניה. פרסומה הגיע שנים ספורות מאוחר יותר, לאחר שהחלה לגלם את ג'ויס הארקר בסדרת הטלוויזיה "The Newcomers" בהפקת ה-BBC. במקביל, השתתפה בסדרות טלוויזיה ובסרטים, בעיקר בתפקידים משניים או בתפקידי אורח.
החל מ-1972 השתתפה בסדרה הקומית "מישהו מטפל בך?". ריצ'רד גילמה את דמותה של מיס בראהמס, צעירה בעלת מבטא קוקני כבד, ששימשה כעוזרתה של גב' סלוקומב במחלקת בגדי נשים. במקביל לירידתה של הסדרה מהמרקעים בראשית 1985, החלה לשחק בהפקה נוספת של ה-BBC, אופרת הסבון "איסטאנדרס". ריצ'רד גילמה את אחת הדמויות הבולטות בסדרה זו, פולין פאולר, במשך למעלה מעשרים שנה, עד למותה הטלוויזיוני של הדמות בשנת 2006. בתקופה הממושכת שבה השתתפה בשתי סדרות אלה, כמעט שלא השתתפה בסדרות טלוויזיה ובסרטים אחרים.
בשנת 2000 קיבלה ריצ'רד מהמלכה אליזבת השנייה תואר אבירות (MBE) בשל פועלה רב השנים בתחום הדרמה. בשנת 2007 הוענק לה פרס אופרות הסבון הבריטי על מפעל חיים.

חייה האישיים

ריצ'רד הייתה נשואה שלוש פעמים לתקופות קצרות: לליאונרד בלאץ' (1974-1972), ויל ת'ורפ (1984-1980) ופול גלורני (1994-1990). כל הנישואים הסתיימו בגירושים.
במהלך שנות התשעים התמודדה עם מחלת סרטן השד. ב-2005 התבשרה שהבריאה מהמחלה לגמרי, אך המחלה שבה ותקפה אותה ב-2008. ב-2009 נפטרה.
ז'וזף אלפרד מישלר

תחילת דרכו

מישלר נולד ב-23 בספטמבר 1861, בעיר פאהלסבורג שהשתייכה אז לקיסרות הצרפתית השנייה. בשנת 1880 הוא נכנס ללמוד באקדמיה הצבאית סן-סיר, וסיים אותה בשנת 1882. בשנת 1886 הוא הועלה לדרגת לוטננט, בשנת 1891 הוא נעשה קפטן, בשנת 1901 קומנדנט, ובשנת 1909 הועלה לדרגת לוטננט-קולונל. בשנת 1912 הוא הועלה לדרגת קולונל.

אחריתו

לאחר סיום המלחמה פרש מישלר מהצבא. הוא גר בניס עד מותו ב-17 במרץ 1931, בגיל 69.
הארמייה העשירית (ברית המועצות)

היסטוריה

היחידה הוקמה באוגוסט 1939 על בסיס היחידות שהיו ממוקמות בבלארוס הסובייטית. היא השתתפה בפלישת ברית המועצות לפולין. לאחר סיום הפלישה, הארמייה התמקמה באזור ביאליסטוק.  
ביוני 1941 ארמייה העשירית החלה בקרבות מיגננה באזור הרודנה. לקראת סוף יולי 1941 יחידות הארמייה השתתפו בקרב ביאליסטוק-מינסק והובסו. רק לוחמים מאטים הצליחו לצאת מזרחה ולחבור לכוח העיקרי של הצבא האדום. מפקד הארמייה עם המפקדה שלו הצליח לצאת מהכיתור ומונע למפקד ארמייה ה-13.
ב-1 באוקטובר 1941 הוחלט על הקמת הארמייה ה-10 מחדש. תהליך זה לא הסתיים וב-17 באוקטובר הופסק.
ב-1 בנובמבר 1941 הוחלט לחדש הקמת הארמייה ה-10 מחדש. לאחר סיום ההקמה, היא הועברה מערבה והשתתפה בקרב מוסקבה. בהמשך היא השתתפה בקרבות מגננה במחוז קלוגה ובשנת 1943 היא השתתפה בקרבות לשחרור סמולנסק.
ב-23 באפריל 1944 הוחלט לפרק את הארמייה ה-10. מפקדת הארמייה הייתה בסיס למפקדה של החזית הבלארוסית השנייה והיחידות הועברו לארמייה ה-49.
המכללה האקדמית הערבית לחינוך בישראל - חיפה

מסלולי לימוד

מסלולי הלימוד המוצעים במכללה הם:

.M.Ed

חינוך מדעי, חינוך לשוני, הוראה ולמידה ולקויות למידה בשפה הערבית.

M.Teach למסלול העל יסודי

מתמטיקה, מדעי המחשב, שפות: ערבית, עברית ואנגלית
אוסטריה באירוויזיון למקהלות

היסטוריה

ב-27 בפברואר 2017 הודיעה אוסטריה כי הם יערכו להופעת הבכורה שלהם בתחרות של 2017.
הבריכה של לונדון

הבריכה של לונדון (באנגלית: Pool of London); במקורו היה זה הכינוי של חלק מנהר התמזה הנמצא דרומית לסיטי. מאוחר יותר הפך הכינוי לשמו של חלק מנהר התמזה המצוי בין גשר לונדון לרות'רהית', שהיה האזור המרוחק ביותר במעלה התמזה אליו יכלו להגיע ספינות מפרשים, בשל תרניהם הגבוהים. אזור זה היה למעשה חלקו המרכזי של נמל לונדון.
על מנת לא להפריע למעבר האוניות ולגישתן לחלק זה של התמזה לא נבנו במשך שנים רבות גשרים מעל אזור זה, ועל מנת לאפשר מעבר להולכי רגל נחצבה מנהרת התמזה מתחת לנהר.
הבריכה של לונדון מוחלקת לשני חלקים - הבריכה העליונה הנמצאת בין גשר לונדון וגשר מצודת לונדון והברכה התחתונה נמצאת בין גשר מצודת לונדון ורציף צ'ארי גארדן ברות'רהית'.
משני צדי הנהר, לאורך הבריכה, שכנו רציפי נמל לונדון החל מהמאה השביעית ועד סוף המאה ה-19, כאשר שיא פעילותו של אזור זה של הנמל הייתה במאות ה-18 וה-19.
שקיעתו של נמל לונדון החלה בשנות ה-60 של המאה ה-20 עם התחלת השימוש במכולות, וספינות מסע בעלות שוקע גדול היכולות להגיע רק לנמלי מים עמוקים.
החל משנות ה-80 וה-90 של המאה ה-20 החלו בהקמת בתי מגורים ובנייני מסחר באזורים הנטושים של המבדוקים והרציפים לגדות הבריכה.
מגדל דניאל פריש

המבנה

במגדל 29 קומות והוא מתנשא לגובה של 92 מטר. הוא מלבני בצורתו ומעוצב בסגנון מודרני. קומת מבואת המגדל כפולה בגובהה משאר קומות המגדל ונמצאת על פלטפורמה במפלס פלוס אחת ביחס לרחוב דניאל פריש, כך שמחוצה לה נוצרת רחבה מוגבהת. מעטפת הבניין כהה ואחידה והוא עוטה זכוכית בגוון שחור לכל גובהו, כאשר בקצהו מחופה המגדל ברשת סרגלי פלדה מושחרת. מופע המגדל האחיד נקטע רק בארבע פינותיו, בהן נמתחים "פסים" מאונכים לבנים מאבן טרוורטין מוחלקת. במרוצת השנים התלכלכו פסי האבן מפיח ואבק, במיוחד הפסים לכיוון צפון-מזרח ודרום-מזרח, ובשנת 2003 שויפו ונוקו והוחזרו למצבם המקורי. מאז, נכון לשנת 2017, חזרו פסי אבן אלו והתלכלכו וטרם נוקו מחדש. 
פרויקט הבנייה החל ב-1980 על ידי חברת רסקו, אך היא נקלעה לקשיים כלכליים ומכרה את הפרויקט ב-1982 תמורת 23 מיליון דולר לקיבוץ הארצי שתכנן לאכלס את משרדיו בחלק מקומות המבנה. לקראת סיום הבנייה ב-1985 החליט הקיבוץ הארצי שלא לעבור למגדל, ולהשכיר את הקומות שיועדו עבורו. עם חנוכת המגדל ב-1986 אכלסו את המגדל בין השאר חברות תנובה ואיי די בי.
ברחבת הכניסה לבניין ניצב פסל של הפסל דב אורנר. הפסל עשוי מפלדת אל-חלד והוא עושה שימוש באנרגיה סולארית כדי להניע את המים הזורמים בו. בבניין שוכנות, בין היתר, שגרירויות גרמניה, אירלנד, פורטוגל, ספרד, יוון וגאורגיה בישראל, ובקומת הכניסה שלו מוצגות תערוכות. בצמוד למגדל שוכנים בית ציוני אמריקה, לונדון מיניסטורס ובניין מחוז תל אביב של לשכת עורכי הדין בישראל.
נארין דובלאטיאן

ביוגרפיה

דובלאטיאן נולדה במאלישקה, שבארמניה הסובייטית ועברה לירוואן בגיל תשע על מנת לרכוש חינוך מוזיקלי. היא למדה בקונסרבטוריון קומיטאס של ירוואן, והשתתפה בסדרה של הופעות, בשירה ובריקוד, לאחר שסיימה את לימודיה.
היא הופיעה בעונה 3 של תחרות השירה "Hay Superstar", והגיעה למקום 9–10 אותו חלקה עם דיאנה גריגוריאן.
בסוף 2010, דובלאטיאן הוציאה את הקליפ המוזיקלי הראשון שלה, שנקרא "יום ראשון יפה". היא הייתה מועמדת לפרס האמן החדש הטוב ביותר של 2010 בזכותו. היא הוציאה סינגל נוסף, "תסתכל לי בעיניים", ב-2011. היא שרה את השיר הזה בפרסי המוזיקה הלאומיים של ארמניה ב-2011. דובלאטיאן שרה שוב בטקס פרסי המוזיקה הלאומיים של 2012. היא שרה את הסינגל שלה "לרגליי". היא הייתה גם מועמדת לפרס האמן החדש הטוב ביותר של אותה השנה, וזכתה.
ג'ו פריאל

ג'ו פריאל (Joe Friel) הוא מאמן ספורט סיבולת אמריקאי, הידוע במיוחד כמאמן של אתלטי עילית בטריאתלון ורכיבה, כמו גם כמחבר של The Triathlete's Training Bible, The Cyclist's Training Bible, The Mountain Biker's Training Bible‏, Going Long: Training for Ironman-Distance Triathlons, and Your First Triathlon‏.
לפריאל תואר שני במדעי האימון, הוא מאמן מוסמך לרמת עילית מטעם USA Triathlon ו-USA Cycling. הוא המייסד ויושב ראש לשעבר של USA Triathlon National Coaching Commission‏. הוא גם פעיל בעולם העסקים כמייסד של Training Peaks, חברת תוכנה מבוססת WEB, ו-TrainingBible Coaching‏.